Beirniadaeth Cystadleuaeth 336

Barddoniaeth dan 25 oed – Cerdd rydd / benrydd: Mwg

Beirniad: Aneirin Karadog

Canlyniad:

Cyntaf: Coffi Du

Ail: Yr Ogof Wen

Trydydd: Melys

Er bod y nifer a gystadlodd yn isel, roedd safon y pum cerdd a ddaeth i law yn uchel. Diolch felly i bob un bard yn y gystadleuaeth hon am fy nghyffroi gyda’u cerddi. Mae gyda phob bardd rhywbeth i’w ddweud a hefyd cyn bwysiced â hynny, maen nhw’n arddangos dawn dweud a chrefft wrth fynd ati i gyfleu neges y neu cerddi. Mae ‘Mwg’ yn destun sy’n cynnig nifer o bosibiliadau, er bod y gogwydd amlwg yn gwyro tuag at driniaeth negyddol neu dywyll o ran pynciau.

Mae *Llyfr Coch Hergest* yn trafod sefyllfa drist lle bu farw baban o haint y frech wen. Canlyniad hynny yw bod rhaid llosgi eiddo heintiedig y plentyn, yn ddillad, dillad gwely a thrugareddau. Yn hytrach na gallu gafael yn nillad y plentyn a fu farw, mae ail elfen greulon sef bod y mw gyn dwyn y trugareddau sy’n dal atgofion. Mae’n bwnc dwys ac yn gerdd sy’n cynnwys sawl llinell addawol a byddai’r gerdd ar ei hennill o chwynnu rhai llinellau fel bud rhuddo tystiolaeth bodolaeth a chanolbwyntio ar geisio tynnu lluniau gyda geiriau.

Mae gan *Awst* agoriad sy’n awgrymu mater a sylwedd y gerdd, sef llygredd dinesig ac mae cyffyrddiadau o gyflythrennu effeithiol ar waith: “Cyfog, baldordd, bwydach,/Llwch lludiog a phetrol afiach”.

On dyna down at wir fater y gerdd, sef y ffordd mae merched yn cael eu trin gan rai dynion dim ond am gerdded ar hyd y palmant, gyda chwibanu a sylwadau nad yw’r ferch wedi gofyn amdanyn nhw. Mae yma neges bwysig i’r gerdd hon ac wy’n ddiolchgar i’r bardd am ei mynegi yn angerddol.

Mae Melys yn trafod pwnc amserol sef ‘vapes’. Mae fêpio ymysg plant ysgol yn bla ac yn rhywbeth hynod beryglus o ystyried nad ydyn ni’n gwybod beth sydd mewn fêps, yn enwedig rhai a werthir yn rhad. Gellir dadlau bod hyn yn anhestunol, ond mae ‘vapes’ yr un mor niweidiol â sigaréts, gyda ffenomen fel ysgyfaint popcorn yn frawychus. Sylwedd y gerdd yw’r ffaith bod ‘vapes’ mor gaethiwus. Mae nicotîn yn gyffur sy’n gallu caethiwo pobol yn fwy na chymaint o gyffuriau eraill, gan gynnwys alcohol ac nid peth da yw byw yn gaeth. Dyma telyneg o gerdd felly a wnaeth argraff.

Cri o’r galon yw cerdd Yr Ogof Wen ac mae’n gorffen yn obeithiol. Mae yma ddelweddu pwrpasol ac effeithiol wrth i fwg cyfnod tywyll y bu’n byw drwyddo glirio ac wrth i awyr las gobaith ymddangos. Rydyn ni’n tystio i berfformiad y bard, y weithre do wisgo mwgwd a pheidio gallu bod yn fe neu hi ei hun. Â’r bardd o gario ‘clogyn llwyd tywyll’ a chyfnod lle mae ‘fy nhalon yn goelcerth o gelwydd’ ac yntau neu hithau yn nodi ‘gleidiais dros y llwyfan ag urddas ffug’. Hoffwn fod wedi gweld y bard yn parhau’r â’r ddelwedd o berfformio hyd at ddiwedd y gerdd, ond mae ei diweddglo yn para’n rymus:

mae’r mwg wedi fy nghreithio,

fy nghreithiau’n fathodynnau

o’r brwydrau rydw i wedi goroesi.

Oherwydd dawn *Coffi Du* i drin delweddau ac i roi ystyron dyfnach a thywyllach i ddleweddau, rhof y wobr gyntaf i’r bardd dawnus yma. Mae Coffi Du yn siarad â chymar sydd wedi cfreithio’r adroddwr yn y gerdd, boed yn gorfforol neu’n emosiynol ar ôl addewid o berthynas gariadus a fyddai’n para. Egyr y gerdd â ‘Gwên sy’n gryman, yn beryglus o ddisglair’. Fe welwn siâp gwên mewn offeryn fferm digon pergylus, sy’n weledol iawn yn y lle cyntaf, ond fe welwn hefyd beryg yn nisgleirdeb llafn y cryman. Ceir sawl enghraifft o ddelweddu fel hyn drwy gydol y gerdd gan orffen gyda braich sydd I weld yn cynnig cysur a chwtsh ond sydd mewn gwirionedd yn mynd i weithredu mewn ffordd sinistr:

“Dy fraich

I ti

Fy mygu i.”

Nid yw’n ddiweddglo hapus, ond weithiau mae angen trafod pethau anodd ac mae’r miodd y mae’r bard wedi rhoi mynegiant i sefyllfa sy’n gyffredin i gymaint o bobl yn feistrolgar. Llongyfarchiadau i Coffi Du a’r rhai a ddaeth yn agos at gipio’r wobr a diolch i bob un am eu hawen.